《拟古别离二首 其一》
明代·陶益

萧萧芦叶黄，良人戍朔方。冉冉岁云暮，四野肃寒螀。

褰帏露新月，拥褐有微霜。感此竟不寐，信是可怜伤。

星言望天末，晓出问河梁。折柳差犹在，歧路靡或忘。

何日胡尘灭，凤兮归故乡。

作者简介：陶益（一五二○？—一六○○？），字允谦，号练江居士、江门迂客。其祖本为郁林人，附籍新会。明世宗嘉靖三十五年（一五五六）以明经授江西永新训导。读书博学强记，精易通理。尝日集诸生，讲白沙之学于明伦堂；又构樾墩书屋，读书其中。抚按交荐，以目疾辞归，年八十卒。著有《练江子樾墩集》。清顾嗣协《冈州遗稿》卷五、清温汝能《粤东诗海》卷二一有传。